Publication: Magyar Közlöny
Issue: MK-2010-73 (Year: 2010, Number: 73)
Era: contemporary
Section: Melléklet a 20/2010. (V. 11.) OKM rendelethez
Paragraph Index: 544

a) Szívvel és ésszel 2 óra Mi az, ami könnyen utat talál hozzánk, és mi az, ami nem? Milyen okai lehetnek ennek? Érzelmi elfogadás és elutasítás. Miért látjuk szépnek? Miért érezzük csúnyának? A legalapvetőbb esztétikai minőségek. Zenehallgatás osztályszinten. Egyéni vélemények, személyes érzések megfogalmazása különböző típusú klasszikus zenei részletekhez kapcsolódóan – értékelő lapocskák segítségével. Osztályszintű beszélgetés. Mi az, ami általában tetszett, illetve nem tetszett? Milyen okai lehetnek a vélemények közötti különbségeknek? Tárlatlátogatás. A terem falára kitett festményreprodukciók nézegetése. Személyenként egy-egy olyan kép kiválasztása, amelyet szívesen kitennének a szobájuk falára, illetve amelyet biztosan nem tennének ki. A választások bemutatása és indoklása osztályszinten. Beszélgetések párban. Szép emlékként rögzült személyes emlékek megosztása egymással. Annak átgondolása, hogy mi a közös a szép emlékekben. Belső képalkotás. Az adott pillanatban legcsúnyábbnak érzett kép elképzelése. A képen „látható” dolgok (jelenet, tárgyak, színek stb.) tömör leírása. A kis papírok egymás mellé ragasztása és a „csúnyaság” jellemzőinek megbeszélése. Csoportmunka. A korábban megnézett festményreprodukciók csoportosítása aszerint, hogy melyeket milyen mértékben választották, illetve utasították el a diákok. Az azonos halmazba került képek közös jellemzőinek megkeresése. Vajon milyen okai lehettek a tetszésnek és a nem tetszésnek?

Source: https://magyarkozlony.hu/hivatalos-lapok/e0d859421ba7844aeb3b63c050c49a07c841fe25/dokumentumok/6ba5b3e4415f33eb8ffae2ef1062e526c5106e6d/letoltes